A. Belousovová, podpredsedníčka NR SR: (2007-10-17):
Ďalej bude nasledovať správa o rokovaní členských štátov Európskej únie v rámci medzivládnej konferencie Európskej únie o Zmluve, ktorou sa mení a dopĺňa Zmluva o Európskej únii a Zmluva o založení Európskeho spoločenstva . Správu vlády ste dostali ako tlač 452 a spoločnú správu výborov máte ako tlač 452a. Prosím ministra zahraničných vecí Slovenskej republiky pána Jána Kubiša, aby správu uviedol. J. Kubiš, minister zahraničných vecí SR: Vážená pani predsedajúca, vážené panie poslankyne, vážení páni poslanci, predkladám správu o rokovaní členských štátov Európskej únie v rámci medzivládnej konferencie Európskej únie o Zmluve, ktorou sa mení a dopĺňa Zmluva o Európskej únii a Zmluva o založení Európskeho spoločenstva. Správa bola vypracovaná na podnet uznesenia Národnej rady Slovenskej republiky z 11. septembra, bola prerokovaná 1. októbra na spoločnom rokovaní členov Ministerskej rady vlády SR pre záležitosti EÚ, Výboru Národnej rady Slovenskej republiky pre európske záležitosti a slovenských poslancov Európskeho parlamentu. Vláda správu schválila 3. októbra uznesením č. 846/2007. Výbor Národnej rady SR pre európske záležitosti ako gestorský výbor správu 8. októbra bez výhrad prerokoval, vzal na vedomie a odporučil ju zobrať na vedomie aj Národnej rade. Správu prerokoval a vzal na vedomie 12. októbra 2007 aj Zahraničný výbor Národnej rady Slovenskej republiky. Cieľom správy je informovať Národnú radu o priebehu a stave rokovaní medzivládnej konferencie. Pracovný návrh pre Zmluvu, ktorou sa mení a dopĺňa Zmluva o Európskej únii a Zmluva o založení ES, o ktorej rokujú členské štáty, je Reformná zmluva. Ide o štandardnú medzinárodnú zmluvu. Má podobnú povahu ako napríklad Amsterdamská zmluva alebo Zmluva z Nice. To chcem zdôrazniť, pretože, samozrejme, toto má svoj veľmi veľký dopad na spôsob, ako bude prebiehať proces ratifikácie. A vychádzajúc aj z tých konštatovaní, že ide o štandardnú medzinárodnú zmluvu a nie zmluvu ústavnú, drvivá väčšina členských štátov Európskej únie predpokladá, že zmluva bude ratifikovaná proste tým, že prejde cez svoje vlastné parlamenty. Zatiaľ jediná krajina, ktorá zo zákona podľa ústavy má právo, má povinnosť referenda v tejto otázke, je Írsko. Správa, ktorú ste dostali, bola vypracovaná k 28. septembru, medzivládna konferencia však ešte nie je ukončená. Dovoľte mi preto vás informovať o doterajšom priebehu a aktuálnom stave prípravy Reformnej zmluvy. Rokovania v rámci medzivládnej konferencie mali hlavne formálno-právny charakter. Prebiehali predovšetkým na úrovni pracovnej zmluvy právnych expertov členských štátov EÚ od 29. augusta do 3. októbra. Bolo identifikovaných a zapracovaných viac ako 200 technicko-legislatívnych pripomienok spresňujúcich text návrhu Reformnej zmluvy. Rokovania v skupine právnych expertov prebehli bez signálov o narušení plánovaného harmonogramu konferencie, ktorý predpokladá ukončenie rokovaní počas neformálnej Európskej rady 18. a 19. októbra v Lisabone. Presnosť a podrobnosť mandátu na zvolanie medzivládnej konferencie predurčili hladký priebeh rokovaní. Napriek tomu sa objavili aj nové návrhy a individuálne požiadavky niektorých členských štátov, ktoré presahovali rámec dohodnutého mandátu alebo ho spochybňovali. Tieto otázky skupina právnych expertov neriešila z dôvodu ich nesúladu s mandátom. Boli však vznesené aspoň niektoré z nich na politickej úrovni. Ich výpočet tvorí prílohu predloženého materiálu. Rokovania na politickej úrovni prebehli počas stretnutia ministrov zahraničných vecí 7. a 8. septembra vo Viana do Castelo v Portugalsku. Tu partneri potvrdili záujem a snahu o ukončenie medzivládnej konferencie podľa dohodnutého harmonogramu a tiež podčiarkli technicko-legislatívne vnímanie jej práce, t. j. transformovanie mandátu do Reformnej zmluvy. Ostatné rokovania medzivládnej konferencie prebehli v pondelok 15. októbra na úrovni ministrov zahraničných vecí v rámci rokovania Rady pre všeobecné záležitosti a vonkajšie vzťahy v Luxemburgu. Rokovania v pondelok nepriniesli zásadný posun v posledných otvorených otázkach, ktoré ostali na stole, ale prebehli v pozitívnej a konštruktívnej atmosfére. Preto očakávame ukončenie rokovaní medzivládnej konferencie na neformálnom rokovaní Európskej rady 18. – 19. októbra v Lisabone. Kroky, ktoré nám ostáva uskutočniť v súvislosti s prípravou Reformnej zmluvy, je po ukončení medzivládnej konferencie jej podpis hlavami štátov a vlád členských štátov na rokovaní Európskej rady 13. – 14. decembra v Bruseli. Po podpise bude Reformná zmluva pripravená na ratifikáciu v členských štátoch Európskej únie. Pozícia Slovenskej republiky v medzivládnej konferencii je konštruktívna a sme radi, že na stole dnes máme vyvážený kompromis. Reformnú zmluvu vnímame ako výsledok náročných rokovaní. Aj Slovenská republika musela urobiť neľahký krok späť od Ústavnej zmluvy, ktorú ste schválili v parlamente alebo sme schválili v parlamente ústavnou väčšinou, ale inštitucionálnu reformu EÚ zakotvenú v Reformnej zmluve vnímame ako spoločný nástroj na riešenie oveľa viditeľnejších a citeľnejších problémov, ktoré sa dnes týkajú našich občanov a Európskej únie. Od ukončenia medzivládnej konferencie a podpisu Reformnej zmluvy nás delí už iba niekoľko krokov. Prípadné zablokovanie rokovaní medzivládnej konferencie by viedlo do situácie, ktoré by stratili všetky členské štáty. Som presvedčený, že túto zodpovednosť si uvedomujú aj naši partneri a budeme na nich v tomto duchu apelovať aj na zajtrajšom rokovaní Európskej rady. Zodpovednosť jednotlivých členských štátov bude následne treba dodržať v tom, že dodržíme spoločne dohodnutý časový harmonogram a po očakávanom podpise Reformnej zmluvy v decembri tohto roku vynaložíme všetko úsilie na ratifikáciu zmluvy ešte pred voľbami do Európskeho parlamentu v júni 2009. Pripravený text Reformnej zmluvy je v súlade s našimi pozíciami a požiadavkami. Otvorenie nových, v mandáte na zvolanie medzivládnej konferencie neuvádzaných otázok sme zajtra pripravení podporiť len na základe konsenzu všetkých členských štátov a za podmienky, že nebude ohrozený dohodnutý časový harmonogram. Ďakujem vám za pozornosť.